ร้าน สุดยอด@นิมมานฯ เป็นร้านอาหารที่ค่อนข้างหลากหลายพอสมควรครับ มีทั้งเมนูเส้นและเมนูข้าวที่รสชาติอร่อยเด็ด แถมยังราคาไม่แพงอีกด้วย นอกจากนี้ยังอยู่ในย่านนิมมานเหมินทร์จึงทำให้มีลูกค้ามากหน้าหลายตาทั้งไทย จีน และชาวตะวันตกหลากหลายเชื้อชาติแวะเวียนมาอุดหนุนกันต่อเนื่องไม่ขาดสายกันเลยทีเดียวครับ โดยเฉพาะผมก็แอบเป็นลูกค้าประจำของร้านนี้เช่นกัน เพราะติดใจในเรื่องรสชาติและราคาที่ไม่แพง ถูกอกถูกใจมากจริงๆครับสำหรับร้านนี้

ร้าน สุดยอด@นิมมานฯ ตั้งอยู่ในนิมมานฯซอย 8 ปากซอยเป็น Hillside Condo 2 เข้าซอยมาประมาณ 50 เมตร ร้านนี้ก็จะอยู่ทางซ้ายมือครับ มีป้ายหน้าร้านมองเห็นชัดเจนเลยครับ แต่ถ้าหากหาร้านนี้ไม่เจอก็สามารถสอบถามเส้นทางหรือสำรองโต๊ะที่นั่งได้ที่เบอร์ 08-1648-8238 ก็ได้ครับ ร้านนี้เปิดบริการในวันจันทร์ - ศุกร์ เวลา 08:00 - 21:00 น. และวันอาทิตย์ เวลา 08:00 - 18:00 น. ครับ และแอบได้ข่าวมาว่าทางร้านกำลังวางแผนในอนาคตว่าจะเปิดบริการตลอด 24 ชั่วโมงอีกด้วยนะครับ ส่วนที่จอดรถนั้นก็สามารถจอดริมถนนบริเวณหน้าร้านได้เลยครับ

บรรยากาศภายในร้านนี้จะค่อนข้างเล็ก ลักษณะเหมือนร้านก๋วยเตี๋ยวทั่วๆไป มีโต๊ะที่นั่งราวๆ 7-8 โต๊ะ พร้อมมีโทรทัศน์เปิดบริการให้แก่ลูกค้าที่มาทานอาหารที่ร้าน มีบริเวณที่ทำอาหารอยู่ด้านหน้าร้าน ถ้ามาทานในช่วงเวลาเที่ยงๆอาจจะไม่มีที่นั่งก็ได้นะครับ เพราะลูกค้าจะเยอะมากเป็นพิเศษและค่อนข้างแออัดพอสมควรครับ แนะนำว่าควรไปช่วงสายๆหรือบ่ายๆ เพราะว่าจะได้ทานอาหารอย่างสบายๆ และไม่ต้องกลัวไม่มีที่นั่งครับ

ร้านนี้มีบริการมากมายหลากหลายเมนูทั้งเมนูเส้นและเมนูข้าว ในส่วนของเมนูเส้น เช่น บะหมี่ บะหมี่เกี๊ยว เกี๊ยวน้ำ ก๋วยเตี๋ยว มาม่าคลุกฝุ่น เกาเหลา เป็นต้นครับ และในส่วนของเมนูข้าว เช่น ข้าวหมูกรอบ ข้าวหมูแดง ข้าวต้มหมู เป็นต้นครับ ซึ่งวันนั้นที่ผมไปใช้บริการได้สั่งเมนูมาทานอยู่ 2 เมนูครับ ได้แก่
1. มาม่าคลุกฝุ่น (35 บาท) เป็นมาม่าแห้งคลุกเคล้าเครื่องปรุงมาม่าจนเข้าที่ แซ่บๆเข้มข้นถึงใจ เสิร์ฟพร้อมหมูสับและหมูชิ้นแบบจัดเต็มเน้นๆไม่ห่วงเครื่อง เพิ่มความอร่อยด้วยไข่ต้มสักหน่อย เพิ่มความหอมด้วยกระเทียมเจียวสักนิด และเสิร์ฟพร้อมน้ำซุปมาด้วย 1 ถ้วยเล็กๆ ไว้สำหรับทานกับเมนูนี้จะได้ไม่ฝืดคอครับ รสชาตินี่อร่อยมากๆเลยครับ รสชาติจะเหมือนเครื่องปรุงของมาม่าเลย เป็นเมนูประจำของร้านนี้ที่ผมชอบสั่งเลยล่ะครับ 
2. ยำไข่ใส่หมู (35 บาท)  เป็นเมนูเรียกน้ำย่อยอร่อยๆที่ผมอยากจะแนะนำครับ ซึ่งทำจากไข่ต้มยางมะตูมไข่แดงๆนิ่มๆเยิ้มๆ แบ่งครึ่งจัดเรียงใส่ถ้วยให้เรียบร้อย ราดน้ำยำสูตรเฉพาะของร้านที่เน้นหมูสับแบบจัดเต็ม รสชาติครบเครื่องกลมกล่อมแซ่บคักๆ คนที่ชอบทานไข่ต้มแบบไข่ยางมะตูมนี่ห้ามพลาดด้วยประการทั้งปวงเลยจริงๆครับสำหรับเมนูนี้ อร่อยสุดๆเลย

โดยภาพรวมแล้วร้านนี้ถือว่าเป็นร้านอาหารที่ราคาถูกและสมเหตุสมผลกับรสชาติและปริมาณที่ได้รับ อีกทั้งยังตั้งอยู่ในย่านนิมมานฯอีกด้วย ทำให้มีลูกค้าและนักท่องเที่ยวค่อนข้างเยอะมากๆ อีกทั้งเจ้าของร้านยังน่ารักและอัธยาศัยดีมากๆเลยครับ จึงไม่แปลกใจว่าทำไมลูกค้าต่างติดอกติดใจแวะเวียนมาอุดหนุนกันอย่างไม่ขาดสาย สำหรับใครชื่นชอบการรับประทานเมนูเส้น อย่างก๋วยเตี๋ยว บะหมี่เกี๊ยว หรือเมนูข้าว อย่างข้าวหมูกรอบหมูแดง หรือใครที่ไม่เคยไปทานที่ร้านนี้มาก่อน ผมแนะนำเลยครับว่าควรไปลอง รับรองเลยครับว่าไม่ผิดหวังอย่างแน่นอนเลยจริงๆ และอาจจะติดใจจนกลายเป็นลูกค้าประจำอย่างผมก็ได้นะครับ

การประเมินคะแนนในแต่ละด้าน 
ความอร่อยและน่าทาน : 9/10 
ความสะอาดและคุณภาพ : 8/10 
การบริการและเอาใจใส่ลูกค้า : 8/10 
ราคาและความคุ้มค่า : 8/10 
ภาพรวม : 8.25/10